Publication: Magyar Közlöny
Issue: MK-1998-18 (Year: 1998, Number: 18)
Era: 1990-2004
Section: a 7/1998. (III. 11.) MüM rendelethez
Paragraph Index: 183

3. A szakmai vizsga értékelése A vizsga értékelése a szakmai vizsgáztatás általános szabályairól és eljárási rendjéről szóló 10/1993. (XII. 30.) MüM rendelet előírásai szerint történik, az alábbi eltérésekkel: 3.1. A jelöltnek az írásbeli vizsgarészen nyújtott teljesítményét vizsgatárgyanként külön érdemjeggyel kell értékelni, az ezek számtani átlaga képezi az írásbeli vizsgarész összesített érdemjegyét, kivéve, ha a jelölt valamely vizsgatárgyból elégtelen osztályzatot kapott, mert ez esetben az összesített eredmény is elégtelen mindaddig, amíg az adott vizsgatárgyból javítóvizsgán legalább elégséges érdemjegyet nem szerez. Amennyiben az átlag nem egész szám, az eredményt 0,01-tól 0,49-ig lefelé, 0,5-től pedig felfelé kell egészre kerekíteni. 3.2. Az írásbeli vizsgarészen a vizsgakérdésekhez tájékoztatót kell mellékelni az egyes vizsgatárgyak vizsgáján nyújtott teljesítmények értékeléséről. 3.3. A jelöltnek a szóbeli vizsgarészen nyújtott teljesítményét vizsgatárgyanként külön érdemjeggyel kell értékelni, az ezek számtani átlaga képezi a szóbeli vizsgarész összesített érdemjegyét, kivéve, ha a jelölt valamely vizsgatárgyból elégtelen osztályzatot kapott, mert ez esetben az összesített eredmény is elégtelen mindaddig, amíg az adott vizsgatárgyból javítóvizsgán legalább elégséges érdemjegyet nem szerez. Amennyiben az átlag nem egész szám, az eredményt 0,01-tól 0,49-ig lefelé, 0,5-től pedig felfelé kell egészre kerekíteni. 3.4. A szóbeli vizsgarészen a vizsgakérdésekhez tájékoztatót kell mellékelni az egyes vizsgatárgyak vizsgáján nyújtott teljesítmények értékeléséről. 3.5. A gyakorlati vizsgarész értékelésekor a jelölt teljesítményét a következő szempontokból százalékértékekkel kell értékelni: — szakmai tartalom (a gyakorlati vizsgarész 50%-a): ahol a megítélés alapját a képzési tematikában ismertetett követelményekkel való megegyezés és az álláspontok megvédése érdekében kifejtett érvelés szakmai helytállósága képezi; — szakmai hozzáállás (a gyakorlati vizsgarész 20%-a): ahol a megítélés alapját a feladattal kapcsolatos eljárás és magatartás etikai szempontból vett helyessége és körültekintő volta képezi; — feladat megoldása (a gyakorlati vizsgarész 15%-a): ahol a megítélés alapját a feladat megoldásának elősegítéséhez való hozzájárulás elérése képezi; — kifejezésmód (a gyakorlati vizsgarész 15%-a): ahol a megítélés alapját a fogalomhasználat szakszerűsége és a kifejezésmódnak a feladathoz műfaji és bánásmódbeli szempontból való adaptáltsága képezi. 3.6. A gyakorlati vizsgarész érdemjegyét az értékelés szempontjaira kapott százalékértékek összessége képezi, kivéve, ha valamely szempont értéke nulla, mert ez esetben az összesített százalékértéknek is elégtelennek kell lennie. 3.7. A jelölt végbizonyítványába bekerülő érdemjegy az alábbiak szerint kerül kiszámításra: — Elméleti jegy: a jelölt írásbeli és szóbeli összesített vizsgaeredményének kerekített számtani átlaga. Amenynyiben a kerekített átlag nem egész szám, az eredményt 0,01-tól 0,49-ig lefelé, 0,5-től pedig felfelé kell egészre kerekíteni. — Gyakorlati jegy: a jelölt gyakorlati vizsgarészen nyújtott teljesítményének összesített eredménye százalékértékben. A százalékértéknek megfelelő érdemjegy besorolást az alábbiak szerint kell elvégezni: 0— 55% elégtelen, 56— 66% elégséges, 67— 79% közepes, 80— 90% jó, 91—100% kitűnő.

Source: https://magyarkozlony.hu/hivatalos-lapok/f8032cd45e17fea4dca152f713b05f6e5f57a841/dokumentumok/17e451a250ce28ff0b2b799bf1eaba1d2909d1b0/letoltes